Il construider da la punt

Da Khalil Gibran, translaziun Reto Capeder

Ad Antiochia, nua ch’il flum Assi sbucca en la mar, è vegnì construì ina punt, per colliar ina mesadad da la citad cun l’autra. Ils immens quaders da crap, ch’èn vegnids duvrads per la construcziun, èn vegnids transportads dals milets (mels) d’Antiochia sin lur dies giu da las muntognas enfin il flum. 
Cura che la punt è stada construida, han ins engravà la suandanta inscripziun en grec ed arameic: "Questa punt è vegnida construida dal retg Antiochus II".
Da qua davent traversava la glieud il flum Assi sin la bella punt nova. 
Ina saira sa lascha in giuven, che blers tegnevan per in zichel balurd, giu sin il quader cun l’inscripziun, stritgescha ils pleds cun charvun e scriva suravi: "Ils craps da questa punt èn vegnids transportads dals milets d’Antiochia giu da las muntognas. Tgi che traversa la punt, passa sur lur dies. Els èn ils vairs construiders da questa punt."
Cura ch’ils umans han legì, tge ch’il giuven aveva scrit, rievan tschertins, auters eran surprendids e puspè auters schevan: "Nus savain tgi che ha scrit quai. Betg per nagut din ins, ch’el saja balurd."
Dentant, in milet ri, schend a l’auter: "Sas ti anc, sco che nus avain tratg natiers quests crappuns? Co è quai pussaivel ch’insatgi po pretender ch’il retg Antiochus haja construì questa punt."